用元韻寄周推蕭法
作者：王炎
朝代：宋

paragraphs: 隔岸好山羅數峰，遶簷脩竹添深叢。
雲溪有此兔一窟，將雛德曜隨梁鴻。
一饑難忍出謀食，志鬰不伸成怪松。
彼美湓城二君子，昔未識面先聞風。
一如龍媒氣深穩，不騖捷徑行怱怱。
管城之外別用志，懶哦五字吳江楓。
動中養定自有道，鬚豈不白顔甚紅。
一如鵷雛出丹山，律呂節奏藏於胸。
即之肅肅又盎盎，意在寥廓觀鴻濛。
蹣跚勃窣我何者，亦許附在交游中。
少時浪迹鹿在藪，垂老能言鸚入籠。
心官鄙吝如膩垢，見此水鏡一洗空。
霏霏伏雨濕楊柳，滴滴寒露凋芙蓉。
日月逝矣足可惜，夢魂不入槐安宮。
破觥暖浪侵浮蟻，小鼎生烟明宛虹。
爲公更作商聲歌，朔風慘淡吹葭蓬。
精金美玉有定價，嘆息鉅眼無坡翁。